ming030890/wiki-yue-high-quality huggingface dataset:
野山楂

野山楂（粵拼：je5 saan1 zaa1；學名：Crataegus cuneata）係薔薇科山楂屬嘅落葉灌木，喺中國大陸華北、華中同華南地區（尤其喺江蘇、浙江、四川、雲南比較多）、俄羅斯西伯利亞、北韓地區可以搵到。

樣
植株1.5m高，分枝超多兼密生，條條有5～8mm嘅幼刺；幼枝有軟毛。葉樣似倒立嘅蛋，邊緣有好尖嘅重鋸齒。花屬聚傘花序，白色。果屬梨果，似梨形或球形，表面啡色或啡紅，有細密嘅皺紋，頭頂有凹陷嘅痕跡，質地硬；果肉紅或黃色，比較薄，味道有啲酸。

用途
佢嘅果熟咗時可以生食，亦可以加工成蜜糖同燉湯用料，甚至可以做藥。
野島健兒

野島健兒 ，係日本嘅一個男配音員。

配音作品一覽
呢個表唔完整，歡迎加料。
野子

《野子》係由蘇運瑩填詞、作曲同演唱。呢隻歌之後收錄喺蔡健雅出嘅《心宇宙》專輯入面。

簡介
2015年，呢隻歌攞到第16屆華語音樂傳媒大獎「年度最受矚目歌曲」。2016年，呢隻歌攞到第三屆QQ音樂巔峰盛典「年度十大熱歌金曲」獎。
野宮一範

野宮一範 ，係日本嘅一個男配音員。

配音作品一覽
呢個表唔完整，歡迎加料。
野山羊

野山羊（Capra aegagrus）係牛科山羊屬一個物種，原產土耳其到西亞。
野外步出

《野外步出》（英文：We're All Wildlings）係香港電視廣播有限公司嘅郊遊節目，由方紹聰（奶仔）做主持，每集會請唔同女藝人（第一輯最後一集係男藝人）行山同挑戰野外活動。
節目有兩輯：第一輯喺2021年1月11號到4月26號香港時間逢禮拜一20:30到21:00喺J2播；第二輯喺2021年11月1號到2022年1月4號逢禮拜一、二22:30到23:00喺J2播。之後而拍多輯去馬來西亞拍嘅《野外步出3玩野加大馬》。
邵子風

邵子風（英文：Dean Siu；1983年6月11號—；原名邵耀華），係香港男藝人，祖籍福建福州。佢2007年出道，做過導演、編劇、策劃、後期特技總監同演員等等工作，亦係娛樂公司經理人，旗下藝人包括龍小菌同楊詩敏。

演出
呢個表唔完整，歡迎加料。
邵仲衡

邵仲衡（英文：David Siu，1964年2月24號—），係香港演員，祖籍廣東番禺。佢曾經係無綫電視藝員，最出名角色係電視劇《大時代》嘅「大佬孝」（丁孝蟹），之後先後幫過亞洲電視、香港電台同ViuTV拍劇。

演出作品
呢個表唔完整，歡迎加料。
邵傳勇

邵傳勇（Timothy Zau，1968年4月13號—）係香港男演員，1980到90年代則先曾效力過亞洲電視同無綫電視。
邵善波

邵善波（1949年—）係香港親中派政治人，中國全國政協委員、前香港政府中央政策組首席顧問。
阿美話

阿美話係臺灣南島語言嘅其中一種，屬阿美族嘅語言，主要分佈喺臺灣東部（包括花蓮縣、臺東縣、屏東縣），有大概11萬人用。
阿聯酋國家媒體委員會

早期佢嘅官網可以入去，不過喺武漢肺炎大爆發後，2020年7月5號，阿聯酋聯邦政府宣佈大量減少基礎設施同埋將大量喺數碼空間入面啲服務降級，重需要實行兩年緩衝期。期間機構正式一分為二，其中一部份分入咗阿聯酋青年文化部。而另外監管音像同埋數碼出版物嘅機構喺2021年6月22號新成立咗媒體監管辦公室嚟繼續負責審查。同年9月19號，阿聯酋國家媒體委員會嘅官網亦正式閂檔。
佢屬下嘅分級有3、7、12、16、18、21呢六個級，每個級都有佢唔同嘅解釋。
阿肆

阿肆（粵拼：aa3 si3；1989年7月4號—），係中國女歌手。

經歷
2013年，佢出咗第一隻碟《預謀邂逅》。同年，佢攞到第六屆音樂風雲榜新人盛典最佳民謠歌手。
2014年，佢憑住《我在人民廣場吃炸雞》攞到第21屆東方風雲榜頒獎盛典十大金曲獎。
2017年7月20號，佢憑住專輯《我愚蠢的理想主義》攞到「首屆唱工委CMA音樂頒獎盛典」最佳專輯設計獎
。
2018年1月17號，佢憑住單曲《世界上的另一個我》攞到「硬地圍爐夜·2017網易雲音樂原創盛典」十大熱門單曲獎。
阿美莉摩莉斯莫

阿美莉摩莉斯莫（粵拼：aa3 mei5 lei6 mo1 lei6 si2 mok6，法文：Amélie Mauresmo，法文讀音：[ameli moʁɛsmo]；1979年7月5號—） ，全名叫阿美莉·絲芒·摩莉斯莫（aa3 mei5 lei6 mo1 lei6 si2 mok6；Amélie Simon Mauresmo，法文讀音：[ameli simɔn moʁɛsmo]），係一位已經退咗役嘅法國職業女網球手。係第15位爬上過WTA單打排名榜首，佢重係女子網球員比較少出嘅單手反拍통強力正手抽擊。1999年，佢曾經畀其他女網球手公開話「簡直係半個男人」。
呢位網球手曾經攞過2004年夏季奧林匹克運動會女子單打銀牌、2005年WTA年終賽女單冠軍、2006年澳洲網球公開賽同溫布頓網球錦標賽女子單打冠軍。
阿肯色州

阿肯色州（State of Arkansas，粵音阿肯梭州）係美國南部州省之一。此地乃屬高山平原，以棉花響朵。舊陣時一味淨識耕田，窮到褲穿窿，直到第二次世界大戰之後先至多咗啲商業公司。其中有間威震全球叫窩嘜。
呢度重係前美國總統克林頓個鄉下。

繙譯
花旗國行省無官府改定之中文名，繙譯全憑各大報章雜誌師爺智慧。茲摘錄如下：
亞坎沙
阿美達巴德

阿美達巴德（古吉拉特文：Amdavad）係印度第六大城，亦係古吉拉特邦最大城兼舊時嘅首府。

氣候
阿美達巴德屬熱帶莽原氣候，全年高溫。
阿耶波多

阿耶波多（Āryabhaṭa，476年—550年）係古印度數學家同天文學家，計出圓周率小數點後五個位嘅近似值。
阿耶韋

阿耶韋（西班牙文：Ayerbe）係西班牙亞拉岡威斯卡省一座城，住1千人。
達拉哈拉塔

達拉哈拉塔喺1832年由尼泊爾時任首相、抗英英雄比姆森（1775年－1839年）所起。個塔高九層，61.88米，入面有一條螺旋樓梯，一共213級。
1934年地震，達拉哈拉塔好彩冇冧到。由2005年開始一直開放畀遊客。2015年4月25號加德滿都再發生地震，達拉哈拉塔完全冧晒。
維基同享有多媒體嘅嘢：Dharahara
達德拉-納加爾哈維利

）舊時係印度西面嘅聯邦屬地，過去係葡屬印度一部份。呢笪屬地喺2020年同達曼-第烏合併，變成達德拉-納加爾哈維利-達曼-第烏。
達拉斯

達拉斯（英文：Dallas），係美國德薩斯州第三大城，住咗120萬人。
達廷頓

達廷頓（英文：Dartington）係英國一條村，屬於德雲郡，人口約900人。
呢度出名「達廷頓國際音樂節」(Dartington International Summer School)，係英國數一數二嘅音樂夏令營。
達德拉-納加爾哈維利-達曼-第烏

）係印度西面嘅聯邦屬地，過去係葡屬印度一部份，2020年由兩塊聯邦屬地達德拉-納加爾哈維利同達曼-第烏合併成。
達度歌莉蒂

達度歌莉蒂（Dado Coletti，1974年8月27號—）係意大利演員、電視主持人、電台主持人，喺1991年出道。
傳記指南電視指南電影指南戲劇指南意大利指南
達拉斯獨行俠

達拉斯獨行俠（英文：Dallas Mavericks），係一支以德薩斯州達拉斯為基地嘅NBA球隊。老闆係以互聯網生意興家、敢怒敢言嘅Mark Cuban。喺2018年1月球隊將中文譯名正式定為獨行俠之前，譯做達拉斯小牛、達拉斯牛仔、達拉斯小馬。
達拉斯獨行俠喺1980年創會，喺2006年球會第一次打入NBA總決賽，但係贏咗頭兩場之後連輸四場，攞唔到NBA總冠軍，嗰年嘅NBA總冠軍係由同樣係第一次打入NBA總決賽嘅邁亞美熱火攞咗。2011年達拉斯牛仔再次打入NBA總決賽，並以4-2贏邁亞美熱火，第一次攞NBA總冠軍。

現役主力球員
呢版要更新，以反映最新情況。加完料之後唔該拎走個模。
77 盧卡當錫[https://www.nba.com/players/luka/doncic/1629029]
6  普辛基斯[https://www.nba.com/players/kristaps/porzingis/204001]
達悟族

達悟族係臺灣原住民嘅其中一個族群，主要分佈喺蘭嶼，總人口大約四千幾人。
阮文戎

阮文戎少校（越南文：Nguyễn Văn Nhung，1919年或1920年—1964年1月31號）係前越南共和國陸軍（南越陸軍）軍官，響1944年加入法國陸軍，當時越南重係法國領土，第一次印度支那戰爭期間同楊文明轉到去法國人支持嘅越南國民軍服役，做埋軍官；越南共和國成立之後又轉到去南越陸軍服役。
佢係一個專業嘅軍事殺手，曾經斷送50人嘅性命。

響越南政變之中嘅角色
楊文明響1963年11月發動政變罷黜吳廷琰，而阮文戎處死吳廷琰同吳廷瑈。其中一位政變策劃者陳文敦將軍調查過呢件事，根據調查所得，阮文戎護送已經被逮捕嘅吳廷琰同吳廷瑈，響番去聯合總參謀部時係咁用刀捅佢哋，重開槍殺死佢哋。
阮富仲

阮富仲（越南文：Nguyễn Phú Trọng，1944年4月14號—2024年7月19號）係越南政治人，越南共產黨中央委員會總書記、中央軍事委員會書記，2018至2021年做過國家主席。喺2006年開始做國會主席去到2011年1月喺越共第十一次全國代表大會當選越共總書記為止。2018年10月23號，佢繼任國家主席，頂替病死嘅陳大光，任期至2021年，2024年7月19號，因年老多病，與世長辭，終年80歲。

批評
2016年11月2號，非政府組織「無國界記者」將阮富仲列入「新聞自由掠奪者」名單。
阮小儀

阮小儀（1970年11月23號—），原名阮佩儀，有時就咁叫小儀，花名姑媽、飯蓋儀、火儀。阮小儀未結婚，中學嗰陣讀嘉諾撒聖心書院（Sacred Heart Canossian College）而大學讀香港理工大學設計系。家下係香港商業電台DJ，而佢主持嘅電台節目好受後生仔女歡迎。
阮小儀1996年加入商業電台，初期響廣告部做創作。後尾協助王仲凱（商業二台前總監），演出禮拜日黃昏搞笑節目《廢話小說》之後得到賞識，轉職做DJ。之後同另一位DJ森美主持《森美變態樂園》。因為佢哋合作得好好，所以之後兩個人一直都合作主持節目。好似《森美小儀 dot dot dot》、《森美托小儀所》、《森美小儀山寨王》、《森美小儀K饉40》、《森美小儀COLOR CAFE》、《森美小儀餓𡃁之van》、《森美小儀餓𡃁之home》、《架勢堂》等等。2001年開始獨力主持《神州大地小儀國》。
多年嚟，森美成日喺節目中取笑小儀高度同年紀，但係兩人依然無心病，合作無間。2006年3月，小儀同森美合作主持無綫電視綜藝節目《15/16》（讀十五十六）。
由2006年4月15號開始，佢同DJ Donald合做新週六下午節目《903 id club AiShiTeRu》。
小儀響《架勢堂》香港十大「最想非禮的女藝人」選舉入面，將「非禮」等同「性感」，有侮辱女性成分。事後佢同森美喺商台大氣電波同官網公開道歉。（參閱架勢堂的商台投票風波。）
2020年2月，阮小儀結束同無綫電視嘅合約。
阮攸

阮攸（1766年1月3號—1820年9月16號）係越南後黎朝末年到阮朝初年嘅詩人，出名作品係敘事詩《翹傳》。
阮惠

阮惠（1753年—1792年），又叫阮文惠、阮光平，係阮氏大越嘅皇帝，1788年到1792在位。
佢係阮氏大越開國皇帝阮岳同東定王阮侶嘅細佬。因在位年號光中，亦畀人叫做光中皇帝。今日好多越南人當佢係越南嘅民族英雄。
阮政峰

阮政峰（粵拼：jyun2 zing3 fung1，英文：Hero Yuen，1991年11月29號—）係香港無綫電視經理人合約演員。

簡歷
2011年參加第25期無綫電視藝員訓練班而加盟無綫電視，而家係無綫電視旗下經理人合約男藝員。
2011年，佢參加過綜藝節目功夫新星，而令好多人識。
2013年，佢參與演出電視劇《心路GPS》，擔任第三男主角張俊傑，佢英俊外表同演戲天份開始受到注意。
2016年，佢參與TVB電視劇《愛回家之八時入席》，飾演鍾齊一角人氣急升，英俊樣貌、氣質同身高成為話題。同年，阮政峰喺TVB台慶節目中作個人魔術表演。
2018年，佢參與TVB電視劇《愛·回家之開心速遞》，飾演池子孝一角同劇中飾演其女友熊心如嘅蘇韻姿傳出緋聞，兩人更放咗條「愛的手勢舞」片上網，引起熱話。
阮文泰

阮文泰（粵拼：jyun2 man4 taai3，英文：Dickson Yuen，1985年—），藝名專家Dickson，係香港演員，而家係毛記電視嘅「偽員」（藝員）。佢個藝名影射TVB《創富坊》嘉賓黃德几（Dickie）。

簡歷
阮文泰喺香港嶺南大學中文系畢業，本嚟做過教學助理、中學中史教師同報紙賽馬版編輯，之後入行毛記電視。
2016年5月11號，專家Dickson喺萬千呃Like賀台慶憑節目《畀女飛正傳》、《古域仔老年激鬥篇之隻雞遮天》同《毒家試愛》，攞毛記電視最Like男主角。

演出
呢個表唔完整，歡迎加料。
阮岳

阮岳（？—1793年），係大越西山朝開國皇帝，1788年到1793年在位，年號泰德，所以史稱泰德帝。
陳展鵬

陳展鵬（英文：Ruco Chan，1977年1月14號—），花名「煎𨭌」（音近粤語嘅俚語「煎pan」，即「平底鑊」），香港男演員同歌手，鄉下福建廈門，依家係香港無綫電視經理人合約男藝員。佢老婆係無綫藝員單文柔。
陳展鵬喺《萬千星輝頒獎典禮2015》憑《張保仔》攞到「最受歡迎電視男角色」獎，喺《萬千星輝頒獎典禮2016》憑《城寨英雄》攞到「最佳男主角」獎。
陳少邦

陳少邦（英文：Bond Chan，1980年5月15號—）係香港男演員，參加1999年無綫電視第13期藝員訓練班之後加入無綫電視，演出過好多劇集，2012年轉投香港電視網絡拍劇，之後變做自由身演員。2018年，佢接拍改編自李宗瑞迷姦案嘅中國電影《有罪》，做第一男主角。
陳尸

陳尸，亦寫陳屍，古時叫肆，係犯人行刑後，條屍畀人放喺空曠地，任由暴露。諸夏習俗，死後要入土爲安，所以陳尸都係罰。
今日若果有屍喺室外暴露，都叫陳屍。有時就算死喺室內，無人知，或棄之不顧，亦叫陳屍。

史
周時肆，唔同階層，放嘅地方唔同。大官會放喺朝，為卽係朝廷。而無咁尊貴，就放喺市，卽係街市。所以有云，肆諸市朝。《論語》憲問第十四、卅八章一節有講：「公伯竂愬子路於季孫、子服景伯以告、曰、夫子固有惑志於公伯寮、吾力猶能肆諸市朝。」
陳山聰

陳山聰（Joel Chan，1976年10月2號—），原名陳山蔥，係香港男演員，而家係無綫電視部頭合約兼邵氏兄弟藝員。

簡介
陳山聰喺澳門出世，求學時期到香港生活，1993年用歌手身份出道，1995年加入無綫電視，1997年因為唱片公司執笠而一度退出演藝圈，到2000年再加入無綫電視，主要拍電視劇，初頭幾年都係做閒角，2008年開始戲份多咗，2011年因為同富商何鴻燊個女何超雲拍拖一度淡出幕前，到2013年分手後重新投入拍劇工作。2017年憑劇集《同盟》喺《萬千星輝頒獎典禮2017》攞到「最佳男配角」獎。2019年，陳山聰喺奇幻劇《金宵大廈》第一次做男主角。同年11月1號，佢同圈外女友何麗萍（Apple）結婚，喺W酒店擺咗17圍。
邶

邶（讀背），或者叫邶國或北國，後世亦有寫做鄁或者鄁國，係周初年分封諸侯國，響殷都朝歌以北，所以叫邶。

史
周武王姬發，伐商紂之後。將商都一帶遺民分成三國，北叫邶，南叫鄘，東叫衞，由周宗室監管，是為三監。邶國由霍叔姬處所監。而紂王個仔子彔，又叫武庚，雖然名義上留響朝歌，但實際住響邶。
姬發死，仔姬誦繼位，是為周成王。姬誦年幼，由周公姬旦同召公姬奭共管朝政。三監唔妥姬旦同姬奭，就聯同武庚作反，是為三監之亂。姬旦平亂，武庚帶同邶國民北走到淶水。而三國原地就重新分封，由康公領衞國，邶國地為衞國所併。
武庚響淶水重新建國，相信畀後尾嘅韓國所滅。
邵雪聰

邵雪聰（1996年8月28號—）係中國偶像團體SNH48第4期成員，所屬嘅隊伍係TEAM SII。佢喺河北石家莊出世。
邵靖妍

邵靖妍（Tiffie Siu，1991年7月15號—），係香港模特兒，曾經拍過一啲廣告。佢中學讀中華基督教會基元中學，大學讀香港城市大學應用社會學系。佢以前係星淘娛樂旗下藝人，曾經同韓國男子團體N-Sonic拍短電影《愛不容易》，2018年淡出幕前，去向未明。
郁動感應器

郁動感應器（英文：motion sensor）係感應器嘅一種，指專門攞嚟感應郁動嘅感應器。
郁原由宇

郁原由宇 ，係日本嘅一個配音員。

配音作品一覽
呢個表唔完整，歡迎加料。
邵陽武岡機場

邵陽武岡機場（粵音：siu6 joeng4 mou5 gong1 gei1 coeng4）係喺中國湖南嘅一個機場，喺2017年嗰陣起好兼且開放畀人用嚟搭飛機。
邵陽縣

邵陽縣係中國湖南邵陽一個縣，總面積1997平方公里，人口98.6萬。
邵音音

邵音音（SIU YAM YAM, Susan，1950年8月27號—），真名倪小雁，係香港女演員，1970年代出道時以性感演出聞名，2008年喺《野·良犬》飾演一個惡毒婆婆獲得第27屆香港電影金像獎最佳女配角。3年後再喺《打擂台》獲得第30屆香港電影金像獎最佳女配角及12座國際影后。

簡歷
邵音音喺香港生世，幼年隨國民黨籍阿爸坐軍眷船遷居台灣，畢業後修讀五年護士專科，隨後喺輪船上做護士。遊遍23個國家後，決定喺香港上岸揾另一份工，先喺夜總會唱歌，將藝名改成同邵逸夫同姓嘅「邵音音」，但成日俾人笑係「陰陰笑」，灌錄過三張唱片。
1972年開始演出電影，簽約長弓電影公司，首部作品係《雌雄變》，其後參與吳思遠嘅《十三號兇宅》，以性感表演闖出名堂，一年內拍片12部。1973年，獲李翰祥賞識，喺《北地胭脂》演出被老師強姦嘅女學生角色，亦獲得成功。1976年簽約邵氏，自此以拍攝邵氏電影為主，參演李翰祥嘅《騙財騙色》、《風花雪月》同呂奇嘅《男妓女娼》、《財子名花星媽》等風月作品。喺1973年到1982年整整十年，係喺邵氏脫得最耐嘅「艷星」，喺描寫邵氏女星嘅《百美千嬌》一書中佔一席位，被列入「性感女神」一欄。
邵音音喺1978年為《官人我要》隨片出席康城影展，以一襲粉紅肚兜透視裝出盡鋒頭，第二日美聯社叫佢做「China Doll」，轉載時被直譯為「中國娃娃」，為台灣政府視為大陸間諜，即時封殺。邵音音喺電影圈前途止步，只有登台維持生計，加盟麗的電視演電視劇，專門扮演壞女人嘅角色。
後嚟邵音音到馬來西亞登台，結識富商陳耀發，交往兩年於1984年結婚，婚後無幾耐就生咗個女，邵音音告別影壇移居砂朥越，後嚟移民三藩市，1990年代舉家搬返香港。一對仔女喺澳洲留學。
邵音音重返娛樂圈後拍咗唔少內地劇，於1995年曾投資製作三級片，其後熱衷公益事業，擔任香港演藝人協會福利組副組長職務，2005年開始擔任名譽理事。更將收藏多年嘅清朝皇帝印譜捐贈畀中國內地博物館。
2012年4月，邵音音接受亞洲電視節目《亞視百人》訪問。

演出作品
呢個表唔完整，歡迎加料。

軼聞
據稱邵音音同馬英九坐同一艘軍眷船從香港到台灣。
邵音音未入行前曾經整容，將矽注入下巴，後嚟恐怕有副作用而做移除手術，結果令整個下巴生滿肉芽及臉部變形。
1999年邵音音喺屋企不慎跌倒，整塊面撞向矮櫃，鼻骨全碎，面上縫咗幾十針，好彩無撞到眼睛變盲，但面部肌肉因縫針而無得笑。
2020年佢有份聯署支持訂立《港版國安法》。
郁

列車郁緊。
喺物理上，郁動（粵拼：juk1 dung6），學術上有叫運動，即係連續咁改變相對於一參考系嘅位置。郁動可以以各種形式發生，例如線性（直線）郁動、旋轉或者振盪。 郁動涉及到位移（位置變化）、速度（位移隨時間嘅變化）同埋加速度（速度嘅變化率）。牛頓運動定律有詳細咁描述力點樣影響郁動，提到物體嘅質量、作用喺物體上嘅力以及郁動之間有乜關係。

嗌法
粵文郁嘅本字可能係「逳」。（攷：「逳」反切讀陽平聲。）

基礎
内文：古典力學
睇埋：牛頓運動定律
牛頓第一定律話，除非受到外力作用，物體實會保持靜止或者繼續以恆定嘅速度郁動。呢條就係所謂嘅慣性定律。
牛頓第二定律講到力、質量同加速度之間有咩關係，條式係
力等於質量乘加速度。條定律解釋咗物體受到外力嗰陣速度點樣變。
牛頓第三定律指出，對於每一股力，都有一股相等而且相反嘅「反應」。 當一件物體對另一件物體施力嘅時候，另外嗰件物體會對第一個物體施加相等但相反方向嘅力。
藍蝴蝶花

藍蝴蝶花（粵拼：laam4 wu4 dip2*6 faa1；學名：Iris tectorum）；又叫鳶尾（jyun1 mei5）；佢係蝴蝶花科蝴蝶花屬嘅長年生草本單子葉植物，原產地喺中國嘅華中地區同日本嘅北溫帶地區，喺亞洲、歐洲同北美洲都可以搵到佢。呢種植物嘅植株係草本植物界入面，其中一種比較strong嘅植物。

名
由於佢嘅花開到好似啲蝴蝶噉，加上佢成日都係藍色或紫藍色，所以喺粵語界入面（尤其係廣州嘅街坊），成日嗌佢係「藍蝴蝶花」。

形態
呢種植物係由同色嘅花瓣組成，冇花萼同花冠嘅區分。而花被方面，上下各有3嚿，一共6嚿，搞到好似隻大蝴蝶噉。而花嘅中間有嚿向下㕪落嚟嘅子房，柱頭3裂，搞成3嚿細嘅花瓣仔。而且每嚿花瓣都將雄蕊冚住咗。而花色方面，大多數都係藍色或紫藍色，其它顏色嘅品種比較少。而樹葉方面，好似把劍噉，革質。有啲甚至喺冬天都唔謝鷄嘅。佢唔理佢有冇花開都好，啲葉都幾得人鍾意吓。

用途
藍蝴蝶花唔單止可以當成花卉俾人睇，而且佢嘅根同莖可以做藥，可以醫食滯、脹痛，癥瘕積聚，臌脹，腫毒，痔瘺，跌打損傷，重可以用嚟做庭院嘅裝飾植物。
藍軍

藍軍（粵拼：laam4 gwan1，簡化字：蓝军，1953年10月—）係中華人民共和國政治人物，職業生涯大部分時間都喺東北吉林度過。做過吉林第十二屆人民代表大會常務委員會委員、農業同農村事務委員會委員。
藍道氏躄魚

藍道氏躄魚（學名：Antennarius randalli）係躄魚科躄魚屬嘅其中一個種。
藍血症

藍血症（Methemoglobinemia）係指因為血出現太多唔能夠帶氧嘅正鐵血紅蛋白（血紅蛋白帶Fe3+離子而唔係Fe2+）而令到成身變藍嘅病。其中一種成因係接觸有苯胺成份嘅顏料。
藍衫男仔

藍衫男仔，又譯藍衣少年，係英國畫家庚斯博羅嘅油畫畫作，畫嘅係一位著住藍衫嘅男仔，1779年畫好。幅畫大細係177.8cm × 112.1cm。
藍西

藍西（英文：Alfred Ramsey，1920年1月22號—1999年4月28號）係英倫前足球員、足球領隊。球員時期踢後衛，效力過修咸頓足球會、熱刺、英格蘭足球代表隊，踢過1950年FIFA世界盃。領隊時期贏過1966年FIFA世界盃。
藍鐘花屬

藍鐘花屬（學名：Trachystemon）係紫草目紫草科嘅一個屬。
阿鯤

阿鯤（粵拼：aa3 kwan1；簡化字：阿鲲；英文：Roc Chen；本名陳錕），係中國音樂家協會會員。4歲開始跟名師學琴、多年嚟沁潤喺音樂海洋。之後讀過中國電子科技大學、中央音樂學院同四川音樂學院，有作曲碩士學位，攞過好萊塢著名音樂人Hans Zimmer（漢斯·季默）（電影《功夫熊貓》、《加勒比海盜》、《角鬥士》等作曲），Scott Smalley（電影《蝙蝠俠》等配器師）等大師嘅指導。曾應邀去美國出席「第二屆全美電影作曲家大會」。
阿魯沙區

阿魯沙區係坦桑尼亞嘅一個區，喺國土北部，首府阿魯沙。
阿魯巴島

阿魯巴島（荷蘭文：Aruba）響加勒比海、委內瑞拉岸邊以北27公里，ABC群島之一、係荷蘭王國嘅構成國，居民係歐盟公民，但唔係歐盟領土；有自己嘅政府。面積、人口分別得大約200平方公里同10萬人。島上乾旱，唔會打風，無乜熱帶植物，反而好多仙人掌，同加勒比海其他地方好唔同。
阿魯沙

阿魯沙係坦桑尼亞一座城，阿魯沙區首府，人口42萬。
阿馬魯西奧籃球會

阿馬魯西奧籃球會（英文：Maroussi B.C.）係希臘阿馬魯西奧嘅職業籃球球會，依家打緊希臘籃球甲級聯賽。
阿魏屬

阿魏屬（粵拼：o1 ngai6 suk6；學名：Ferula）係遮形科下面嘅一個屬，屬下有200多個物種。

形態規律
呢種植物嘅規律通常係草本植物，但味道有啲臭，成簇花開到遮噉。臭嘅阿魏屬樹脂叫阿魏，係一種藥材、香料。
阿高斯托利

阿高斯托利（希臘文：Αργοστόλι），係希臘嘅一個城市。
阿魏

阿魏（龜茲語：aṅkwaṣ；英文：asafoetida）係一種香料、藥材，又叫央匱、阿虞、阿虞截（波斯文：آنغوزه‎，ānghūzeh）、形虞（梵文：हिङ्गु，hiṅgu）、興瞿、興渠、薰渠、哈昔尼（波斯文：کسنی‎，kasni）、黑黎提提（阿拉伯文：حلتيت‎，ḥiltīt）。阿魏係幾種阿魏屬植物嘅樹脂，喺西域、中國新疆有出產。

來源植物
南伊朗阿魏（學名：Ferula assa-foetida）：南伊朗（英文：Southern Iran）特產。
阿魏（學名：Ferula foetida）：東伊朗（英文：Eastern Iran）、阿富汗、巴基斯坦、中亞。
巨茴阿魏（學名：Ferula narthex）：阿富汗、巴基斯坦、克什米爾。
盧特阿魏（學名：Ferula lutensis）：東伊朗。
蒜臭阿魏（學名：Ferula alliacea）：東伊朗。
闊裂阿魏（學名：Ferula latisecta）：東伊朗、土庫曼斯坦。
新疆阿魏（學名：Ferula sinkiangensis）：中國新疆特產，中國阿魏嘅主要來源。
阜康阿魏（學名：Ferula fukanensis）：中國新疆特產。
大果阿魏（學名：Ferula lehmannii）：中國新疆、中亞、巴基斯坦、阿富汗、伊朗。
托里阿魏（學名：Ferula teterrima）：中國新疆、中亞。
圓錐莖阿魏（學名：Ferula conocaula）：中國新疆、中亞。
臭阿魏（學名：Ferula teterrima）：中國新疆和中亞。

記載
郭義恭《廣志》：阿魏，生崑崙國，是木津液，如桃膠狀。其色黑者不堪，其狀黃散者爲上。
段成式《酉陽雜俎》：阿魏，出伽闍那國，即北天竺也。伽闍那呼爲形虞。亦出波斯國。波斯國呼爲阿虞截。樹長八九丈，皮色青黃。三月生葉，葉似鼠耳，無花實。斷其枝，汁出如飴，久乃堅凝，名阿魏。拂林國僧彎所說同。摩伽陀國僧提婆言，取其汁如米豆屑，合成阿魏。

用途
若果將阿魏屬植物嘅根同根狀莖切斷，有乳汁狀流出，汁乾咗之後，叫做「阿魏」，可以做中藥，性溫、味辛、有毒，有消積、殺蟲嘅功效。
蘆洪市河

蘆洪市河（粵拼：lou4 hung4 si5 ho4），又嗌蘆洪江，古名應水（應讀英），係中國湖南永州一條河，係湘江上游嘅一級支流，屬洞庭湖水系。佢發源自東安黃花山東麓，喺冷水灘滙入湘江。

概況
蘆洪市河發源嘅黃花山，係東安、邵陽嘅界山，幹流嘅源頭喺東安大盛鎮嘅栗木沖，之後流過東安啲市鎮，比如新圩江、伍家橋、蘆洪市、端橋舖，之後喺端橋舖嘅車游村出東安，最後喺冷水灘嘅高溪市滙入湘江。
蘆洪市河全長80公里，有大細支流15條，流域面積1070平方公里，多年平均徑流量6.3億立方米，平均流量19.89秒立米。自然落差204米，水能理論蘊藏量一萬千瓦，平均坡降2.2%。流域內地勢西北高、東南低，山地面積佔40%，伍家橋以上係山區，以下係山丘平坦區，沿河有啲平地，尤其蘆洪市以下啲地比較平坦，係農耕區。
蘆洪市河嘅名以蘆洪市鎮嘅名來起，而佢嘅古名叫應水，東安嘅前身叫應陽，意思係話當時縣治嘅位置係應水嘅北面，呢個縣治就係而家嘅蘆洪市。
蘆洲區

蘆洲區（粵拼：lou4 zau1 keoi1）係台灣新北市嘅一個市轄區。
蘆洲線

蘆洲線係臺北捷運中和新蘆線其中一段，長6.4公里，5個站。
蘆淞區

蘆淞區係中國湖南株洲一個市轄區，總面積217平方公里，人口29.8萬。
蘆田愛菜

蘆田愛菜（2004年6月23號—）係一個日本女童星，屬於Jobby Kids演藝經紀公司。兵庫縣出世。

簡介
3歳進入Jobby Kids演藝經紀公司，之後因為工作關係會搭新幹線往返東京同埋住嘅兵庫縣，平時多數講關西腔，只要過咗新橫濱就唔再講關西腔，用標準日語對話。而家住喺東京。
2009年出道，演出朝日放送嘅短篇電影《大冒險媽媽》。
2010年，演出連續劇《愛母罪》而受到注目，並攞到第65屆日劇學院賞新人獎。
2011年3月參與《再會了！我們嘅幼稚園》（さよならぼくたちのようちえん）嘅演出，以六歲嘅年齡創下日本電視劇史上最年輕主角紀錄。
2011年，主演連續劇《契爸唔易做》，成為史上最年輕嘅日劇主演演員。劇集收視得到佳績，大結局高達23.9%，平均收視15.5%，成為日本2011年春季連續劇收視第二高嘅劇集。由蘆田愛菜同埋鈴木福合唱嘅劇集主題曲《Maru Maru Mori Mori!》網上下載量超過200萬次，實體唱片出貨量超過50萬張。
2011年10月26號以單曲「美好嘅星期天～Gyu Gyu Good Day～」出道，並且從嗰個月開始接下節目「メレンゲの気持ち」主持，成為史上最年輕嘅主持人
於2011年12月31號參加「第62屆紅白歌唱大賽」，打破2008年第59屆紅白歌唱大賽出場嘅大橋望美年紀（九歲＋七個月）成為史上最年少嘅出演歌手（7歲＋192日）
2012年1月24號，以2011年兩套戲「白兔玩偶」同埋「阪急電車～單程15分鐘嘅奇蹟」獲頒藍絲帶獎最佳新人獎；同時，又係呢個獎歷年最年輕攞獎嘅人。
2012年1月27號，單曲Maru Maru Mori Mori!獲得日本第26屆日本金唱片大獎「下載前五名」同埋「新人歌手前五名（日本音樂）」兩個獎項
2012年12月27號，喺東京品川區舉行個人演唱會

人物
鍾意嘅食物：歌舞伎揚（炸嘅日式煎餅，小食嘅一種）、酢昆布、青瓜、炒青菜、筑前煮。
討厭嘅食物：矮瓜、南瓜、牛奶。
自己喺節目上講過，覺得「瞓覺嘅戲」最難做，因為眼睛會唔自覺咁亂郁，喉嚨又會唔小心吞口水。
鍾意玩獨輪車。
鍾意啡色。
鍾意睇書，一個月可以睇60本（兒童書）。
鍾意AKB48前田敦子唱「想見你」。
屋企人都係讀賣巨人嘅球迷，尤其鍾意坂本勇人內野手同埋高橋由伸外野手。
鍾意睇卡通《寶石寵物》，重有參與第四季片頭片尾曲嘅演唱，喺劇場版參與配音演出。
蘆竹

蘆竹（粵拼：lou4 zuk1；學名：Arundo）係禾本科下面嘅一個屬，喺熱帶、亞熱帶同溫帶地區都可以搵到。
植株規律係草本植物，下面有12個品種。
蘆洲大囍市社區火燭

蘆洲大囍市社區火燭，係臺灣2003年8月31號一宗大火，地點喺臺北縣蘆洲市民族路巷內嘅大囍市社區。火燭造成16死68傷。
大火源於民族路422巷114弄、大囍市社區G棟一樓穿堂。喺2003年8月31號，凌晨1時52分起火，大量濃煙沿著大廈裏便樓梯，湧上高層單位，即係產生煙囪效應。消防員喺2時1分到達火場。3時30分，臺北縣長蘇貞昌親身到火場視察。大火4時6分救熄。警察同消防隊出動285人救援。
蘆田徹

蘆田徹（1978年6月19號—）係日本足球員，司職中場，效力TDK。
順州

順州（粵拼：seon6 zau1，越南文：Thuận Châu）係越南山羅下轄嘅一個縣。
順德

順德（粵拼：seon6 dak1）喺廣東南面珠江三角洲，家下係佛山市嘅市轄區，叫順德區，區治大良。境內有唔少河涌，土地肥沃，所以漁農業都好發達。1980年代改革開放後，因為響香港有唔少原籍順德嘅人士，所以有唔少香港廠家響度起工廠，投入資金，令佢成為南方一個輕工業重鎮，其中以電器最出名，成為咗「廣東四小虎」之一，亦都係中國大陸同廣東省最富庶嘅地方之一。

山
順德北有都寧，西面有天湖，西北面有西淋山。

水
北江水由南海入順德，叫河澎海，再向東南，屈返北，到扶閭海，之後又到東纍石海。北江分支，主流入番禺，過咗沙灣水，就流入珠江。另一支去到板沙海入中山。
西江水都由南海入順德，經甘竹灘水分支，東支去到板沙海同北江支流會合。另一支過仰船岡，到仰船海，過江門新會作海。

史
乾隆時，順德縣歸廣州府
秦朝到東晉，順德塊地基本上係番禺縣地方，南北朝到明朝初期屬南海縣同新會縣地頭，中間五代十國嗰時喺咸寧縣。唐代陣順德度開始有墟市。
南漢乾亨元年（917年）改廣州做興王府，仲照著唐長安嘅建置，將新會縣拆成咸寧、常康兩縣同永豐、重合兩場，以拱衛都城。咸寧縣治就喺而家嘅順德北滘簡岸路村。宋開寶四年（971）南漢畀滅咗後，咸寧等同番禺、四會畀合成返做南海縣。到宋陣開始多人住落，譬如碧江村就喺呢陣建立，以造紙同醃筍而出名。南宋末年北方民眾走難落來，順德嘅人口就猛增。

朝廷為強化控制創順德
大明正統十四年（1449年）黃蕭養起義後，朝廷為咗加強管治，景泰三年（1452年）將南海嘅東涌、馬寧、鼎安、西淋四都同新會嘅白藤堡（1958年10月復歸新會縣）劃出，創置咗順德縣，有「順天明德」嘅意思，縣治係原廣州府南海縣嘅大良堡，改埋名做大良。
當其時南有馬寧巡檢司，北有紫泥巡檢司。西有江村巡檢司，後尾搬去西北查浦。北有都寧巡檢司，後尾搬去都粘堡。東南便有馬岡巡檢司，後尾廢咗。

後期
明、清兩代順德係由廣州府管轄嘅。大清時經順德就發展得好富庶。當時縣治響容奇，（據 祝鹏《廣東省廣州市佛山市沿革地理》，縣治一路都響大良）有一個縣丞。又設紫泥、江村、馬寧，北都寧四巡司。光緒二十三年，大清同英國簽中英緬甸條約，其中響西江邊開甘竹商埠。
民國都劃分都無乜大變，全縣分成十區。到1914年6月屬粵海道管理。1920年廢道後就直屬咗省。

共和國時代
1949年10月28號，中國人民解放軍進佔咗順德，到1950年3月20號成立咗順德縣嘅人民政府，係隸屬珠江行署。
1958年陣，當局將順德同番禺兩縣合併咗，改埋名叫番順縣，係隸屬佛山專區。不過到1959年6月就拆返出來，但順德就繼續由佛山專區嚟到管著。一路到咗1983年實行咗市管縣體制，成個順德就一路畀咗佛山嚟到管轄。
最後，2003年起變成佛山市下面一個區，是為順德區。

而家嘅建置
順德而家係歸屬咗佛山市，成咗下邊嘅一個市轄區，北便係禪城區、南海區，西便都係南海區。而市外，東北便係廣州市荔灣區，東便係番禺區，南係中山市，西南便係江門城區，西便係鶴山縣。
順寧道遊樂場

順寧道遊樂場，香港公園之一，遊樂場之一，喺深水埗順寧道同東沙島街交界，近美寧中心，英文叫Shun Ning Road Recreation Ground。行政上歸深水埗區。設施有籃球場。
順安道

順安道（英文：Shun On Road）係香港九龍觀塘區四順一條路，由順利邨道開始，去到秀茂坪道近秀明道公園，長0.7公里。順安道中間亦連接利安道。
順寧道

順寧道（英文：Shun Ning Road），係香港九龍深水埗去長沙灣嘅一條馬路，由九江街同九龍道交界開始，去到永康街。
順岸碼頭

順岸碼頭，通常就咁叫碼頭，專指順住岸邊嘅碼頭，船會綁纜泊岸。有時梯級上落，以便唔同甲板高低，唔同潮汐時漲退，都易上落。
依種碼頭外表似牆，稱之為岸牆，又或者裝卸堤。牆上有柱畀船繫泊。依種碼頭若果上落貨，亦可能靠人用跳板，或者吊機上落。
順峯山公園

而《延禧攻略》外傳之順峯山公園篇曾經喺2018年9月中旬出現過。

概況
呢間公園嘅核心區有5532畝咁大。根據「兩山兩水」嘅得天獨厚自然環境兼突出山色水韻嘅建設主題，同時充分融入順德大良本土嘅人文歷史底蘊同埋嶺南特色民俗同風俗，而形成自然同人文嘅景觀格局。

健身步道
健身步道喺公園入面近邊界四圍，全長約21.1km，都係按順德境內現有嘅綠道兼攷半馬拉松賽道嘅標準嚟起。喺主要道路嘅交叉口搞條景觀天橋嚟銜接。將順峰山公園同金鳳凰廣場等多個景點同地標連埋一齊，基本上實現無障礙通行。佢主要嘅路線係：
前廣場（西）→前廣場西綠道→美的體育公園→華海路→龍盤北路→龍盤西路→澄海路（德勝河北岸濱河公園）→德民路東延綫濱河公園→蘇崗水閘→喬岸路→八坊河綠道→前廣場東綠道→前廣場（東）

雅正園
公園北區東邊（正門近石牌坊東南角）一景。間嘢喺2004年10月起好，建築面積2397m²，後靠神步山麓，屋簷同青雲塔相映成趣。園區以疏空靈巧同透朗輕盈嘅方式兼配合縱橫疊構嘅遊廊而設計。

桂海芳叢
公園北區西邊（正門近石牌坊西南角）一景。間嘢喺2004年10月起好，建築面積2945m²，入面都係靈活多變同有頓挫規律嘅古園林特色建築。園區內以傳統嶺南庭院嘅風格兼分開南北主題嚟起。

迎春亭
公園北區南邊（正門正對石牌坊南邊嘅湖邊）近青雲湖西北一景。係中國傳統典型嘅對此事結構嘅長亭建築。由左右各兩方亭，中間一座長亭同長廊連埋一齊組成。同五行橋、石牌坊、桂海芳叢、雅正園等景觀一齊，搞出以廣場中軸線做東西對稱嘅佈局。

青龍閣
青雲湖嘅湖心島一景。入面係傳統嘅對稱式結構，風格係金碧同朱色調嘅木柱梁簷嘅亭台樓閣。因為佢喺湖心，所以形成湖光山色嘅樣。

南薰別館
公園南區近青雲湖西南（寶林寺西北）一景。間嘢喺2004年10月起好，建築面積2222m²。建築佈局係因山就勢，疊石連山，亭台依水，流水通湖，縱橫院落。佢亦係構成統領青雲湖區主軸嘅建築。

觀音堂
公園南區近青雲湖西南（寶林寺北）一景。間嘢喺2004年10月起好，佔地1公頃，建築面積2310m²，都係仿明清建築。佢同山上嘅寶林寺一脈相承，喺準備重建寶林寺初期，咁啱撞到熱心人捐高168cm，重37.3kg嘅純金觀音過嚟而喺寶林寺北邊嘅山腳搞返出嚟。

水生植物園
公園南區近青雲湖西南（寶林寺東北）一景。入面種咗卌幾種水生植物，主要有再力花、美人蕉、白蝴蝶花、茨菇、水浮蓮、茭白、水松、慈姑、打火草、蜈蚣萍、滿江紅屬、芡實等植物。

步雲逕
公園南區近青雲湖南（寶林寺東北角）一景。路徑因山就勢而起，入面好多樹林同溪流、山塘、石橋喺度。有「自成天然之趣，不煩人士之功」嘅意境。

太平塔
内文：太平塔 (佛山)
青雲湖東南嘅太平山頂一塔，係八角七層樓閣式磚塔。公元1600年起好，家下係佛山市文物之一。

順德政協林
公園東區近青雲湖東一景。總面積7.26公頃，入面有花海、親水木棧道、水車、荷蘭風車、風雨廊、方言牆等設施，重種咗宮粉紫荊、櫻花、黃花風鈴木、木棉花等特色開花植物，入面重有個鴿養殖場。而花海一帶會根據時節而種唔同植物。

九曲橋
公園東區，青雲湖東嘅湖上一景。橋有九個90°彎，將湖心島仔同神步山北麓以橋樑方式連埋一齊。建築結構係用白石整，橋欄望柱冇雕刻，橋面比較窄。

孔子廟
公園北區東邊近八坊河邊一景。喺1988年重陽時節由邑彥——何竹平起好，裝飾係兩層樓嘅金琉璃瓦屋簷，四柱左右對稱式建築。出面有座石雕像，高2.75m，用嘅係福建泉州嘅黑花崗岩石雕刻而成。像座高1.8m；築白石平臺面積100m²，高75cm；四邊白石圍欄，前後石級登臺，廣場開闊而莊嚴。

青雲塔
内文：青雲塔 (佛山)
公園北區東邊，八坊河同青雲湖之間嘅山上一景。佢係八角七層樓閣式嘅磚塔，高45.4m。

汀芷園
公園北區近北門東南角一景。建築面積1663m²，入口清幽曲徑，門坊玲瓏曲雅。園內一衣帶水，引水上山，流水到湖，脈流貫通，點畫做水嘅提出而形式。入面主要係亭臺同樓閣、曲廊嘅建築爲主。

入場須知
雖然公園全年免費對市民開放，但係公園內搞大型活動、發生自然災害、及出現突發惡性事件，公園管理方會睇情況而搞部份封閉或封園措施。
順序統計量

順序統計量（order statistic）係統計學上嘅一個概念。一個樣本嘅第  級順序統計量係指個樣本入面第  細嗰個數值。
陳橋兵變

陳橋兵變，又稱陳橋驛兵變，係中國歷史上一宗發生喺後周顯德七年（960年）嘅軍事政變，亦係五代十國最後一次朝代更替。後周禁軍效仿後漢乾同八年（950年）軍士擁立郭威登基稱帝嘅澶州兵變，於陳橋驛（今河南封丘東南陳橋鎮）擁戴趙匡胤為帝。呢次兵變導致後周滅亡同宋朝建立，亦標誌住五代十國時代即將結束。

過程
公元959年，周世宗柴榮死咗，即位嘅恭帝柴宗訓只得七歲。趙匡胤呢個時候擔任殿前都點檢（禁衛軍最高長官）、更兼宋州歸德軍節度使。
後周顯德七年正月（960年）春正月初一日，鎮州（今河北正定）同定州（今河北定州）報稱北漢同契丹嘅軍隊聯合南下，攻打後周，聲勢浩大，請求派兵援助。宰相范質、王溥等執政大臣覲見符太后，將邊報奏明，符太后呢個時候先至二十歲出頭，冇任何政治經驗，只係畀范質等人協商處理。佢哋商量咗一番後，唔理真定假，臨急臨忙畀趙匡胤挂帥，趙匡胤令澶州節度使、殿前軍副點檢慕容延釗先行率兵背上抵禦。趙匡胤帶着高懷德，張令鐸、張光翰、趙彥徽等將，向郭宗訓辭行後，於正月初三日（2月2日），領軍出汴梁愛景門開拔北上，宣徽南院使昝居潤安排筵席，朝廷衆大臣餞送於郊外。其實呢個時候，京城中已經出現咗講點檢做天子嘅謠言，但係呢種謠言，好難傳到皇帝同太后等人嘅耳中，所以都冇引起周廷嘅重視。
傍晚時，軍隊行至陳橋驛（今河南封丘東南陳橋鎮），夜間啲將士秘密咁講：『而家主上年幼，我輩拚死破敵，邊個知曉，不如立點檢做天子。』都押衙李處耘將將士們嘅秘謀話咗畀趙匡胤嘅弟弟趙匡義，同掌書記趙普等人知。趙匡義等人仲未商議好，啲將士已經到咗屋入面，大聲話要立趙匡胤做天子，趙匡義對大家講：『異姓興王，雖係天意，實乃人心，你等如果能夠約束軍士唔好搶掠，我保你等富貴！』，衆將士高呼應承。趙匡義派遣心腹郭延贇連夜返咗京師，聯繫咗殿前軍都指揮使石守信同殿前軍都虞侯王審琦，畀佢哋喺城內接應。等到天光嗰陣，趙匡義帶住衆將士來到趙匡胤落腳嘅地方，呢個時候趙匡胤仲瞓緊覺，聽到外面有士卒喧譁，即刻坐起身，仲未等佢反應過來，只見啲軍士湧咗入去佢間房，將一件事先準備好嘅黃袍披喺佢身上，然後大叫萬歲，趙匡胤知道木已成舟，就大聲同衆將士講：『你等貪圖富貴，立我為天子，唔知道我嘅號令，你等仲聽唔聽？』。衆將士表示唯命是從，於是佢對衆將士講：『陛下同太后面北而事，朝廷大臣不得欺凌，京城府庫不得擅搶，聽令者厚賞，違令者斬！』衆將士高呼聽令。於是，就咁樣趙匡胤喺佢細佬趙光義，以及幕府趙普、石守信、王審琦等人策劃下，成功鼓動並授意士兵發動兵變反叛後周，為自己黃袍加身，被擁為皇帝。之後趙匡胤率兵回師汴梁（今河南開封），嚴格約束將士軍紀，冇燒殺搶掠，『入城之日，市不改肆』。
趙匡胤還京，佢派客省使潘美先行返到京城通知范質等人，又派人去安置好自己嘅屋企人。而石守信同王審琦已經大開城門，專等趙匡胤入城。當范質、王朴喺早朝嗰陣，聽到潘美傳來嘅消息，個個嚇到驚慌失措。范質對王朴講：『倉促遣將，都係我哋嘅罪過啊！』，講嘢嗰陣差啲將王朴嘅手搲到出血，王朴呢個時候都嚇到無言以對。剩係得京城巡檢使韓通一個人嗱嗱臨退朝，準備集結侍衛軍抵禦，但倉皇抵抗，佢喺路上遇到咗趙匡胤提前派來嘅裨將王彥升，王彥升見佢要集結兵馬，二話不說就殺咗佢，王彥升仲跑到韓通屋企度，殺埋佢一家老小。宰相范質率王溥、魏仁浦被羅彥瓌脅迫嚟到趙匡胤喺城外嘅公署，趙匡胤見到佢哋，痛哭流涕咁講話：『我受世宗厚恩，而家被六軍所迫，先至於此，實在係慚愧至極，而家該點樣做呢？』范質等人仲未回答，帳前羅彥瓌掹劍厲聲講：「三軍無主，眾將議立檢點為天子。再有異言者，斬！」王溥面如土色，降階下拜，范質亦拜，匡胤親自扶起，以優禮待之。初四，後周恭帝禪位，趙匡胤登大寶，發現未有禪位嘅制書，翰林學士承旨陶穀將自己搶先擬好嘅詔書攞出嚟，使趙匡胤順利登基。趙匡胤登上崇元殿，身穿袞龍袍，正式即皇帝位，受百官朝拜。改封郭宗訓為鄭王，符太后為周太后。
趙即位後，初五日改國號為宋，改顯德七年為建隆元年，定都汴梁，呢次改朝換代稱為『陳橋兵變』。後周正式滅亡，共歷三代，享國九年。佢追贈韓通為中書令，又話要斬殺王彥升，但係喺衆人嘅求情下，都係赦免咗王彥升。趙匡胤部將石守信封為宋州節度使，侍衛軍副都指揮使。授高懷德為義成軍節度使、殿前軍副都點檢。授張令鐸鎮安節度使、馬步軍都虞侯。授王審琦為泰寧節度使、殿前都指揮使。授張光翰為寧江節度使、馬軍都指揮使。授趙彥徽武信節度使、步軍都指揮使。其他將領都依次升遷。

兵變性質
宋朝嘅官方史書聲稱趙匡胤喺陳橋兵變前並無預謀。但係，近代好多史學家認為，從趙匡胤即位後竟然唔使再出征遼，遼兵即『自行遁去』、《遼史》都冇『是年南寇』嘅記錄以及京師汴梁喺兵變冇耐前即謠傳「點檢作天子」，再加上現成黃袍之預備、禪位詔之事先草擬，及趙匡胤母親之言：『吾兒素有大志，今果然。』即位之後，趙匡胤斬殺封邱嘅守門官，升咗陳橋守門官嘅官職。等史料嚟睇，陳橋兵變應該係一起早有預謀嘅軍事政變。
哈佛大學東亞所研究員黃仁宇評價：『陳橋兵變基本上係一次和平兵變：冇喋血宮門，伏屍遍野，更冇烽烟四起，兵連禍結，幾乎係「兵不血刃，市不易肆」，就成功改朝換代，創造咗唔流血就建立一個大王朝嘅奇蹟。』
陳權軍

陳權軍，香港親中派政治人，2023年香港區議會選舉後被政府委任做區議員。
陳欣兒

陳欣兒（英文：Janice Chan，1989年1月18號—），係香港民主黨員，南區區議會利東一選區前任議員。
陳欣兒大學讀香港理工大學社會政策及行政系，實習嗰陣已經幫過民主黨手，之後就正式加入民主黨，開始做南區區議員區諾軒嘅議員助理。隨住區諾軒退出民主黨同參選立法會補選做咗立法會議員，區決定將區議員職務交棒畀陳欣兒。陳欣兒喺2019年第6屆區議會選舉參選南區區議會利東一選區，最終成功當選，順利接棒。
2021年7月頭，佢同黨友羅健熙、徐遠華、陳炳洋、潘秉康、黎熙琳、嚴駿豪一齊劈炮唔撈，辭任區議員。
陳欣淇

陳欣淇（英文名：Julie Tan，1992年9月22號—），新加坡影視女演員，曾經係新傳媒私人有限公司旗下經紀合約女藝人，喺2020年簽約李南星嘅公司LNX Global，進軍大陸市場。
香港仔公共圖書館

香港仔公共圖書館（英文：Aberdeen Public Library）係一間喺香港香港仔嘅公共圖書館。康樂及文化事務署管理，喺香港香港仔大道203號香港仔市政大廈3樓。

史
而家嘅香港仔公共圖書館係第二代。第一代館址係喺香港仔大道52-64號雙喜大廈，1974年5月7號啟用，1978年7月16號關閉。隨住香港仔市政大廈起好，第二代館址喺1983年5月10號啟用。
2021年12月19號第7屆香港立法會選舉嗰日香港仔公共圖書館暫停開放，方便選民去同一棟樓嘅香港仔體育館投票站投票。雖然以往香港仔體育館都有做過投票站，但要停埋圖書館運作係第一次。
香港仔市政大廈

（英文：Aberdeen Municipal Services Building）係香港一棟市政大廈，響香港島香港仔香港仔大道203號，高7層，響1983年3月起好。市政大廈入面有街市、熟食中心、公共圖書館同體育館。
香港仔大道

香港仔大道（英文：Aberdeen Main Road），係香港島南區香港仔市中心嘅一條大馬路，西起香港仔魚類批發市場，經過香港仔華人永遠墳場南邊工廠大廈群，至聖伯多祿中學轉東行，嚮香港仔水塘道轉南，同香港仔舊大街平行，出香港仔巴士總站（中文：香港仔巴士總站）上行車天橋止。香港仔大道係自西向東單向行車，同香港仔海傍道分工。
香港仔中心

香港仔中心（Aberdeen Centre）係香港島一個大型住宅樓盤，有公園、商場、小巴總站、的士站同埋巴士站。香港仔中心由和記黃埔嚮1979年起好，而家重係由黃埔物業管理。香港仔中心係香港中產家庭集中地。
香港仔中心商場係區內龍頭商場，唔少連鎖店香港仔分店都嚮呢度開鋪，舉例：
百佳超級廣場
味千拉麵
大家樂
大快活
屈臣氏
麥當勞
新光酒樓
嘉年華海鮮酒樓
富臨漁港
權發飯店
日本城
肯德基
美國冒險樂園
元氣壽司
東海堂
大班麵飽西餅
零食物語
吉野家
豐澤電器
傷心酸辣粉
bossini
和記
GIORDANO
商務印書館
玩具反斗城
快圖美
759阿信屋
維基同享有多媒體嘅嘢：Aberdeen Centre, Hong Kong
青衣母嬰健康院

青衣母嬰健康院，香港母嬰健康院之一，為母嬰同婦女而設，有健康檢查，有家庭計劃等，址喺青衣長康邨，長康商場第一期入便，英文叫Tsing Yi Maternal and Child Health Centre。行政上歸葵青區。開禮拜一到五，禮拜六開每月第二同第四個，公眾假期唔開。歸衞生署管。
青衣海濱公園

青衣海濱公園（英文：Tsing Yi Promenade）係香港一公園同遊樂場，喺青衣牙鷹洲街，行政上歸葵青區。設施有緩跑徑、健身徑、露天劇場。
公園為海濱長廊，響島東北岸，家下歸康樂及文化事務署管。

地理
青衣海濱公園響東青衣島東北岸，喺藍巴勒海峽邊，對住葵涌同荃灣。由南向北睇，由私人屋邨海欣花園開始，過翠怡花園同青衣碼頭，過屋邨海悅花園、宏福花園，過青衣運動場、青衣游泳池，過商場青衣城（屋邨盈翠半島），到屋邨灝景灣轉向西，過屋邨青雅苑、長發邨、青泰苑，到東北公園為止。公園全長約莫1,800米，佔地6.6公頃。
公園近青衣城一段，近有青衣北橋同青荔橋跨過，亦算就近港鐵同機場快綫青衣站。

設施
因為地近海邊，而够長，青衣城海濱公園有唔少青衣居民都會去做運動同休憩，主要有跑步、舞蹈同太極。公園重有健身設施。公園有兒童遊樂場，畀細路哥玩。
青衣海濱公園東北角有眺望臺，畀人眺望對岸荃灣。
青衣海濱公園係一個露天場地，周不時都有團體搞活動，尤其係青衣城一段。

時間
青衣海濱公園全日開放，之不過喺灝景灣對出一段，會喺子夜十二點會封咗，直至到天光，唔畀人嘈住住客。

禁煙安排
場地係禁煙，全部唔畀人食煙，之不過亦有吸煙區畀食煙。
青衣大橋

青衣大橋舊石。條橋就響佢右邊。
左起：長青橋、青衣大橋及葵青橋
青衣大橋底部
青衣大橋（Tsing Yi Bridge）係香港一條高架嘅跨海大橋，響正藍巴勒海峽上面，連住青衣島東岸山腰，同埋響葵涌醉酒灣填地附近青洲個山腰。條橋係島上面幾間大公司夾份起嘅，響1974年2月28日由港督麥理浩開幕。起好之後就交畀香港政府，由政府出錢起埋其餘嘅路。自從青衣北橋起好之後，條橋又多個名叫南橋。日常生活中，市民普遍將兩條橋合稱做南橋，而兩橋同時係葵青路嘅組成部份，只係行車方向唔同。
不過，青衣大橋同葵青橋並唔係同時通車。響葵青橋落成之前，青衣大橋一直都係雙程行車；直到1999年，葵青橋通車，青衣大橋就改為只往葵涌方向。

橋身
青衣大橋全長610米，離海面高度26米，有兩綫行車道同埋兩邊行人路。

史
青衣大橋嘅落成，係為咗配合荃灣新市鎮青衣部份嘅發展。1970年代起，青衣開始發展，而且響該島設置加工場嘅石油公司推動下，香港政府決定起青衣大橋。大橋響1974年2月28號落成啟用，耗資1700萬港幣。當時香港總督麥理浩爵士主持開幕儀式。
1987年，青荃橋（青衣北橋）落成，減輕當時青衣大橋（青衣南橋）長期塞車嘅情況。因為北橋落成，1989年2月到1990年4月，青衣大橋可以封閉做第一次維修，當時要間歇性全綫封閉。
之後響1999年12月到2000年7月期間，路政署趁青衣大橋並排嘅青衣複製橋落成，同青衣大橋做第二次維修，拉直橋面。之後青衣複製橋負責入青衣方向，而青衣大橋負責葵涌方向。
2007年6月15號，運輸署將青衣大橋嘅車速限制放寬到每小時70公里。
青衣島

香港島望過去青衣島東南。前面個海係維多利亞港，右邊個島仔係昂船洲，右邊後面係大帽山，左邊後山係大嶼山。
青衣島（粵拼：cing1 ji1 dou2），或者就咁叫青衣，係香港西面水域嘅一個島，響新界南面，接近荃灣同葵涌，係香港都會區（即係市區）嘅一部分。面積約十點六九平方千米。青衣島絕大部份嘅海邊已經填晒海，而且重拼埋周圍嘅兩個島，牙鷹洲同洲仔。未填海之前，島上有東北部有三個海灣同埋漁港。佢哋就係門仔塘、青衣塘同埋青衣灣。滄海桑田，海面變晒做青衣嘅新市鎮。
青衣島四面都係海。東同北面同荃灣葵涌隔住條藍巴勒海峽。西面係馬灣海峽，南面就係維多利亞港。島上有鄉村，市區，重工業同輕工業，亦都係香港嘅油庫。以前個島好隔涉，但家下已經係香港交通樞紐，有七條橋駁住。個島係去香港國際機場必經之地，附近航道係東西海運必經。藍巴勒海峽邊，青衣島東南係九號貨櫃碼頭，係葵青貨櫃碼頭一部份。
青衣島1974年青衣大橋通車之後，就開始納入荃灣新市鎮一部份，係由長青邨開始，一直由南向北發展。青衣島發展比較散，各邨各有各核心，而最旺嘅地方響東北便，青衣港鐵站嘅青衣城。附近亦有長發邨嘅長發商場（而家「長發廣場（中文：長發廣場）」），係領匯其中一個重要商場。舊時有青衣大街，不過已經移平起晒樓，唔再係島嘅中心。青衣島大部份公共設施都響島東北。
海圖裏面嘅青衣島。大明萬曆年間，郭棐寫嘅粵大記有青衣島古名春花落。（南響圖頂）

名
青衣島英文寫做Tsing Yi Island，而再早一啲又寫做Tsing-I Island。早期地圖上面，青衣島個位標咗青衣潭或者青衣潭山。青衣個名，唔知點來，不過有幾個傳說。一說青衣島個海多青衣魚，另一說係青衣以前好多船到，交易會磅衫，叫稱衣，叫叫下叫青衣。不過青衣島個名見於白玉禪師嘅讖詩「長沙左手接青羅，右攬青衣濯碧波，深夜一潭旦斗現，裡頭容得萬船過，有人下得朝陽過，十三年後必登科，若是世人尋不得，回頭轉問釣魚哥。」呢首詩傳說係鄧符協落戶岑田（今日錦田），響荃灣一個叫「半月照灣」嘅名穴度葬佢老竇，掘到呢讖詩石。長沙就係長沙灣，青衣就係青衣島。中間洋面有好多船來來往往。
青衣其實重有古名，叫春花落。家下青衣東南都有個地方叫春花落，嗰度有條村叫春花落。咁啱早期青衣島英文亦都寫做Chun Fa Island或者Chung-Hue Island不過條村同古名嘅關係不明。大明時青衣對出個海叫春花洋。春花洋有海盜出沒，大明水師就響度打低班海盜。大明粵大記海圖畫低春花落，響葵涌隔籬。

行政
青衣島同葵涌組成嘅葵青區
青衣島家下係屬葵青。雖然係個離島，但係同荃灣好近，所以多年來都係荃灣範圍，所以舊時係歸荃灣區，而唔係離島區。後尾荃灣區實在人太多，青衣島同葵涌劃咗出來，開個葵涌及青衣區，即係家下葵青區。
不過鄉村又有自己分法，青衣島自成一角，屬青衣鄉事委員會。呢樣同葵涌唔同，葵涌係歸荃灣鄉事委員會。青衣鄉事委員會曾經響島好有政治影響力，不過自從有區議會同已經廢咗區域市政局，影響力大不如前。家上青衣住城人口多過村人口好多，影響力更加細。

史
青衣島因為響邊疆，古代記載唔係好多，家下搵到最古老記載，都係大明嗰陣嘅海防圖。
青衣東北公園

青衣東北公園（英文：Tsing Yi Northeast Park）係香港一公園同遊樂場，喺青衣担杆山路10號，東面係青泰苑，行政上歸葵青區。
公園唔細，設施好多，有十一人人造草地足球場、兩個籃球場暨排球場、門球場、單車徑、兒童單車徑、滑板場、單車租用亭、公眾停車場、兩個兒童遊樂場、足健徑、露天廣場、海濱長廊、緩跑徑、長者健體園地同埋園景區。
青衣山

青衣山（Tsing Yi Peak）喺香港青衣島南面嘅，係由一排三個峰砌成。因為遠睇似三支香一排，所以又叫做三支香（Sam Chi Heung）。青衣山喺古代地理有另一種意思，就係海上面嘅山，即係青衣島咁解。
青衣山佔個青衣島一大半，同島西北寮肚山隔個山拗。青衣山三個峰由北向南矮至高咁排，最高嘅南峰有334米。因為個山三面都係海，所以極之好景，可以晒到成個維多利亞港西半，亦都隔住四圍嘅海峽，望到成個荃灣新市鎮。
青衣山已經有鋪好嘅山路畀人行，所以係行山熱門路綫。不過為個山唔係諗住發展，所以亦都無車路上山。不過佢底下就穿咗長青隧道同南灣隧道。前面嗰條就響北峰底，而後面啲條就打斜穿個三個峰底。
青衣山唔發展，因為佢有特殊作用。青衣新市鎮發展集中晒響東北角，而西面同南面都有好多油庫，好多重工業。萬一有大災難，青衣山就好似屏風咁隔開兩邊。

北峰
青衣山（TSING I. PK.）喺青衣島（TSING I.）南面（1936年地圖）。
青衣山個北峰叫做大山尾（Tai Shan Mei），係三峰之中最矮，海拔261米。佢係原居民山地。只可以畀島上原居民葬響度。個山地多數響個山東北面高啲嘅地方。山峰東北低啲嘅地方有配水庫，上面重有波地。好近長青邨同長康邨，長青巴士總站有車路行上去。另外重有條山路，畀人由美景花園近青康路嗰邊行上去。
大山尾頂有個亭，亦都有三角測量站。呢度望東望東北睇晒青衣島、荃灣同葵涌市區。望西北見到寮肚山、馬灣海峽、同青馬大橋，望西就去到大嶼山同香港迪士尼樂園。
跟住山脊向南行就上到中峰。

中峰
中峰叫做大山頂（Tai Shan Teng），係三個峰之中次高，海拔310米，個樣似錐形。呢度有好多蝕到古靈精怪嘅大石。因為青衣島係飛機升降赤鱲角機場必經之路，所以民航處亦都響石之間導航證題示，上面叫呢度做六號山。
大山頂其實重可以喺香港專業教育學院青衣分校行山路上山。條山路可以到達中峰到北峰之間。山腰中間有條涌，重有人種田。後面陳氏山地就提示人上之路。
跟住山脊向南行就上到南峰。

南峰
南峰叫做南灣山，係三個峰之中最高嘅，海拔333米。由於青衣島以前名為春花落，所以青衣山最高峰曾經被命名為春花山（Chung Hue Peak）。山頂比較平，最高點有三角測量站。同中峰一樣，一樣有導航證警告飛機唔同飛咁近。民航署叫呢度做五號山。
南灣山南面山坡有難得一見嘅香港巴豆，呢隻巴豆自從上個世紀，喺薄扶林發現之後就無見過。後尾畀漁農處響呢度發現返，家下劃咗做具特殊科學價值地點，保護呢個品種。
喺南灣山山頂可以睇藍巴勒海峽同維多利亞海。響好天日子，呢度就好似畀羣山羣島抱住咁。九龍半島、昂船洲、香港島、交倚洲、坪洲、大嶼山、燈籠洲同馬灣。海面有百船響水上面。
佢東南山腳底係九號貨櫃碼頭，係葵青貨櫃碼頭一部份。其他部份全部響葵涌嗰邊。
向西南行有路落五層樓頂。
青衣戲棚

青衣戲棚係香港新界青衣島每年搞兩次嘅活動，喺每年農曆三月十二到十六嘅「真君大帝寶誕」同農曆四月初一到初五嘅「天后寶誕」搞，地點係楓樹窩青衣體育會運動場。會場除咗表演大戲，重有好多攤檔賣小食，吸引好多區外嘅人去。
青衣塘

青衣塘（英文：Tsing Yi Lagoon 或者 Tsing Yi Tong），係香港新界青衣島舊時一笪地方，喺青衣島東岸，寮肚對出嘅青衣灣海邊，隔籬係門仔塘。1960年代政府開始發展荃灣新市鎮，大搞填海，好多原先泊喺醉酒灣嘅漁船都搬嚟青衣塘泊，不過1982年輪到青衣塘都填埋海，原址發展成青衣邨。
青衣市

青衣市（英文：Tsing Yi Town），又叫青衣市中心（英文：Tsing Yi Town Centre），係香港新界青衣島一笪地方，喺青衣島東岸，屬青衣島新市鎮發展區嘅中心地帶。青衣市原址係舊時青衣墟同對出嘅青衣塘填海區。青衣市嘅住宅主要有青衣邨、偉景花園、海悅花園、宏福花園、盈翠半島、青怡花園、翠怡花園、海欣花園。